CELEX: 62008TN0344
Language: el
Date: 2008-08-25 00:00:00
Title: Υπόθεση T-344/08: Προσφυγή της 25ης Αυγούστου 2008 — EnBW Energie Baden-Württemberg κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/42
            
         Προσφυγή της 25ης Αυγούστου 2008 — EnBW Energie Baden-Württemberg κατά Επιτροπής
   (Υπόθεση T-344/08)
   (2008/C 272/83)
   Γλώσσα διαδικασίας: η γερμανική
   Διάδικοι
   
      Προσφεύγουσα: EnBW Energie Baden-Württemberg AG (Καρλσρούη, Γερμανία) (εκπρόσωποι: οι δικηγόροι A. Bach και H. Hahn)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να κηρύξει άκυρη την απόφαση D(2008) 4931 της Επιτροπής των Ευρωπαϊκών Κοινοτήτων, της 16ης Ιουνίου 2008, σχετικά με αίτηση για πρόσβαση στα διοικητικά έγγραφα στο πλαίσιο της υποθέσεως COMP/F/38.899 (Εξοπλισμός μεταγωγής με μόνωση αερίου)·
            
         
               —
            
            
               επικουρικώς, να κηρύξει άκυρη την απόφαση D(2008) 4931 της Επιτροπής των Ευρωπαϊκών Κοινοτήτων, της 16ης Ιουνίου 2008, σχετικά με αίτηση για πρόσβαση στα διοικητικά έγγραφα στο πλαίσιο της υποθέσεως COMP/F/38.899 (εξοπλισμός μεταγωγής με μόνωση αερίου), καθόσον η Επιτροπή αρνήθηκε στην προσφεύγουσα έστω και μερική πρόσβαση στα έγγραφα των πρακτικών της υποθέσεως·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής, της 16ης Ιουνίου 2008, με την οποία απορρίφθηκε η δεύτερη αίτησή της για πρόσβαση στα έγγραφα των πρακτικών της Επιτροπής στην υπόθεση COMP/F/38.899 — Εξοπλισμός μεταγωγής με μόνωση αερίου.
   Προς αιτιολόγηση της προσφυγής της, η προσφεύγουσα προβάλλει τρεις λόγους προσφυγής.
   Πρώτον, η προσφεύγουσα προβάλλει την παράβαση του άρθρου 4, παράγραφος 2, πρώτη και τρίτη περίπτωση, του κανονισμού (ΕΚ) 1049/2001 (1), διότι οι περιλαμβανόμενες στις διατάξεις αυτές εξαιρετικές ρυθμίσεις ερμηνεύθηκαν ή εφαρμόστηκαν εσφαλμένα. Ακόμη, η προσφεύγουσα ισχυρίζεται ότι η Επιτροπή παρέβη το άρθρο 4, παράγραφος 2, τελευταία περίοδος, του κανονισμού 1049/2001, διότι αυτή κακώς αρνήθηκε προέχον δημόσιο συμφέρον της προσφεύγουσας για την πρόσβαση στα πρακτικά της υποθέσεως COMP/F/38.899. Τέλος, προβάλλεται ο ισχυρισμός ότι υφίσταται παράβαση του άρθρου 4, παράγραφος 6, του κανονισμού 1049/2001, διότι θα έπρεπε να έχει επιτραπεί η λήψη γνώσεως τουλάχιστον μέρους των εγγράφων που περιλαμβάνονται στα πρακτικά της υποθέσεως COMP/F/38.899.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (EE L 145, σ. 43).